钦定古今图书集成/理学汇编/字学典/第121卷 > 徐霖
## 钦定古今图书集成/理学汇编/字学典/第121卷 > 徐霖

按《名山藏》：徐霖字子仁，南京人。篆登神品，馀若真、行
皆入精妙。碑版书师颜、柳，题榜大书师詹孟举，并绝
海内。日本使臣得者什袭为珍。武宗南巡，召见行宫，
两幸其宅。子仁故长髯，武宗手翦之以为“拂子”，因自
号“髯翁。”

按《艺苑卮言》：“霖好堆墨书，神采烂然。”
按《金陵琐事》：“徐子仁九岁作大书，操笔成体，正书出
入欧颜。大书初法朱晦翁，几乱其真，后喜赵松雪，笔
力遒劲，布构端饬，成一家书。至于篆字，得法于异人，
更造阃奥。西涯李相国，白岩乔太宰，时号篆圣，见则
以为不及。”

按《松江府志》：“篆法久微，自周伯琦后，惟李文正、东阳
远续其绪。霖躬诣堂室，蚤尚雄丽，晚益朴古，殆登神
品。”